ኢንተርፖል የአፍሪካ ቢሮው በአዲስ አበባ ቢሮ ከፈተ
ዓለም አቀፉ የፖሊስ ተቋም ኢንተርፖል ጉባኤውን በአዲስ አበባ  እያካሄደ ነው፡፡ጉባኤው አህጉራዊ የሆኑ ድንበር ዘለል ወንጀሎችን ለመከላከል የፖሊስ አቅምን ማጎልበት  በመሚቻልበት ሁኔታ  ላይ ይመክራል፡፡የኢ.ፌ.ዴ.ሪ ፌዴራል ፖሊስ ኮሚሽን ኮሚሽነር ጀነራል አሰፋ አብዩ አለም አቀፉ የፖሊስ ተቋም /ኢንተርፖል/ የአፍሪካ መስሪያ ቤቱን በአዲስ አበባ መክፈቱ ኢትዮጵያ ወንጀለኞችን የመያዝ አቅሟን ለማጎልበት እና ልምድ ለመቅሰም ያግዛታል ብለዋል፡፡ኢትዮጵያ የኢንተርፖል አባል ከሆነች 56 ዓመት እንደሆናት የገለፁት ኮሚሽነር ጀነራሉ አባልነቷም በሀገሪቱ ህግ የተፈረደባቸውንና የተጠረጠሩ ግለሰቦችን ለመያዝ እንደረዳት ተናግረዋል፡፡የኢንተርፖል የአቅም ግንባታና ስልጠና ዳይሬክተር ሚስተር ዴልሸሀን የአለም ህዝብ ስጋት የሆኑ ጉዳዮች በምዕራብ አፍሪካና በመካከለኛው ምስራቅ ስለተፈጠሩ ተቋሙ እንዚህንም የመከላከል ሚና ወቅታዊ ሃላፊነት አለበት ብለዋል፡፡ዓለም አቀፉ የፖሊስ ተቋም ኢንተርፖል እንደ ሽብርተኝነት፣ ህገወጥ የሰዎች፣ የዕፅ እና የመድሀኒት ዝውውርን፣ የመረጃ መረብ ወንጀሎችን፣ ህገወጥ ገንዘብን ህጋዊ አድርጎ ማቅረብንና የመሳሰሉትን ድንበር ዘለል ወንጀሎችን የመከላከልና የመቆጣጠር ግዴታ አለበት፡፡ዓለም አቀፉ የፖሊስ ተቋም ኢንተርፖል ድንበር ዘለል ወንጀሎችን ለመከላከል ከተቋቋመ 100 ዓመታትን አስቆጥሯል፡፡ከ190 አባል ሀገራት የተውጣጡ ከፍተኛ የፖሊስ አመራሮች የሚሳተፉበት የአዲስ አበባ የኢንተርፖል ጉባኤ ለሶስት ቀናት ይቆያል፡፡ (የኢትዮጵያ ፕሮድካስቲንግ ኮርፖሬሽን)